कश्मीर पंचायत चुनाव के दूसरे चरण में 80 फीसदी मतदान  
उरी में 86.95 फीसदी मतदान हुआ। साथ ही वावूरा में 85, लार में 82.60, नगम में 72 और पहलू में 81.48 फीसदी मतदान हुआ।
जम्मू एवं कश्मीर में रविवार को खराब मौसम, अलगाववादियों के बहिष्कार की घोषणा और एक महिला उम्मीदवार की हत्या के बावजूद कई चरणों में कराए जा रहे पंचायत चुनाव के दूसरे चरण में 80 फीसदी से अधिक मतदान हुए।  खराब मौसम और बहिष्कार को नकारते हुए लोग शांतिपूर्ण मतदान में शामिल हुए।  घाटी के पांच प्रखंडों उरी (बारामूला), नागम (बडगाम), पहलू (खुलगाम), लार (गांदेरबल), वावूरा (कुपवाड़ा) और जम्मू क्षेत्र के तीन प्रखंडों चेनानी (ऊधमपुर), विजयपुर (साम्बा) और आर. एस. पुरा (जम्मू) में सर्द हवाओं और मौसम के बावजूद लोगों ने मतदान में हिस्सा लिया।  एक निर्वाचन अधिकारी ने बताया कि उरी में 86.95 फीसदी मतदान हुआ। साथ ही वावूरा में 85, लार में 82.60, नगम में 72 और पहलू में 81.48 फीसदी मतदान हुआ। उन्होंने बताया कि कुल मिलाकर इन प्रखंडों में 81.62 फीसदी मतदान हुआ। इसके अलावा चेनानी में 78, विजयपुर में 84 और आरएसपुरा में 83 फीसदी मतदान हुआ।  मतदान सुबह आठ बजे प्रारंभ हुआ और दोपहर बाद दो बजे समाप्त हो गया। विभिन्न मतदान केंद्रों पर मतों की गिनती हो रही है।  उल्लेखनीय है कि राज्य में 10 वर्ष के अंतराल के बाद कई चरणों में पंचायत चुनाव हो रहे हैं।  हुर्रियत कांफ्रेंस के कट्टरवादी धड़े के नेता सैयद अली शाह गिलानी ने पंचायत चुनाव के बहिष्कार का आह्वान किया है जबकि अन्य अलगावावादी नेता चुनाव को लेकर चुप्पी साधे हुए हैं।    शुक्रवार को बडगाम जिले के पोखरापोरा इलाके में आतंकवादियों ने एक महिला उम्मीदवार की हत्या कर दी थी लेकिन इससे मतदान पर कोई असर नहीं देखा गया। 70 फीसदी से अधिक लोगों ने मतदान किया।  महिला उम्मीदवार की हत्या को आतंकवादियों की चुनाव प्रभावित करने की कोशिश मानी जा रही है लेकिन मुख्यमंत्री उमर अब्दुल्ला ने इससे इनकार किया है। उन्होंने शनिवार को कहा कि हत्या की जांच की जा रही लेकिन इस बात के संकेत मिले हैं कि इस हत्या का चुनाव से सम्बंध नहीं है।  कश्मीर घाटी में बीती रात हुई बारिश और ठंडी हवाओं के कारण तापमान में काफी गिरावट देखी गई। इसके बावजूद गांदेरबल जिले के लार प्रखंड में काफी संख्या में लोग मतदान केंद्रों पर पहुंचे।